Термидорци, нови господари Конвента, укинули су све установе Јакобинске диктатуре и угушили хлебни устанак париске сиротиње. У исто време је ратовање са Пруском, Холандијом и Шпанијом приведено крају. Кампоформијским миром и изласком Аустрије из рата (1797), завршен је рат Прве коалиције јер је на бојном пољу остала само Велика Британија. Она следеће године успева да састави нову, Другу коалицију у коју су ушле Русија, Турска, Португал, Свето римско царство и још неке мање италијанске државе. Главне битке вођене су на северном фронту (Немачка), у Италији и Египту и Сирији. Истиче се нова генерација француских генерала предвођена Наполеоном Бонапартом. Војне акције имале су успеха, па Французи освајају и територије ван њихове државе. Образовали су нове републике у којима их је сиромашно становништво одушевљено прихватало. Уз Батавијску републику формирану у Холандији 1795. године, створена је и Хелветска република (1798) и многе републике у Италији (Болоњска, Циспаданска, Лигурска, Цисалпинска...).